Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 569/13/6613	Žiar nad Hronom, 18.2.2015
EEČ : 2-52-26-2015

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 246 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 17.2.2015, spisová značka 1 Pv 569/13/6613, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry XXXXX zo dňa 17.2.2015, spisová značka 1 Pv 569/13/6613, bola určená obvinenému skúšobná doba v trvaní 12 mesiacov.
Odôvodnenie:
	Poverený policajt Obvodného oddelenia PZ XXXXX uznesením ČVS: ORP-1154/KC-ZH-2013 zo dňa 14.09.2013 začal trestné stíhanie a súčasne vzniesol obvinenie ml. XXXXX za prečin poškodzovania cudzej veci podľa § 246 ods. 1 Trestného zákona na tom skutkovom základe, že dňa 13.09.2013 okolo 23.20 h na Ul. J. Horvátha v Kremnici popísal fixkou zelenej farby informačnú tabuľu na autobusovej zastávke, kde napísal nápis "RISK" a to na hornú sklenenú časť tejto tabule, ako aj na spodnú časť hliníkových dverí čakárne, na vnútornú stranu čakárne, potom prešiel k prístrešku pred novinovým stánkom a na stĺpy prístrešku, ako aj na 4 tabule oznamujúce odchody autobusu a na dopravnú značku tou istou fixkou napísal nápis "RISK", čím spôsobil  Mestskému úradu XXXXX škodu vo výške 500,-€ a škodu SAD Zvolen, a. s., so sídlom Balkán 53, Zvolen, ktorá nebola presne určená.

Uznesením prokurátora Okresnej prokuratúry v Žiari nad Hronom 1Pv 569/13/6613 zo dňa 10.12.2013, bolo trestné stíhanie proti obv. ml. XXXXX, podmienečne zastavené. Zároveň bola obvinenému určená skúšobná doba v trvaní 12 mesiacov. Uznesenie nadobudlo právoplatnosť dňa 14.01.2014 a skúšobná doba podmienečného zastavenia trestného stíhania uplynula dňom  14.01.2015.

	Po uplynutí skúšobnej doby boli na obvineného XXXXX vyžiadané správy z Okresného riaditeľstva PZ XXXXX, z Obvodného úradu, odbor všeobecnej vnútornej správy XXXXX, z Mestského úradu v Kremnici. Z týchto správ vyplýva, že v priebehu skúšobnej doby obv. XXXXX viedol riadny život, nedopustil sa žiadneho trestného činu, ani priestupku.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil.

	Z horeuvedených dôvodov som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Valentová
prokurátorka